വനംവകുപ്പിലെ താത്കാലിക ജീവനക്കാര് പിരിച്ചുവിടല് ഭീഷണിയില് തിരഞ്ഞെടുപ്പ് പ്രഖ്യാപനം ഉണ്ടയില്ലാ വെടി! നെടുമങ്ങാട്: മഴയും മഞ്ഞുമടക്കമുള്ള പ്രതിസന്ധികളെ അതിജീവിച്ച് വനപാലനത്തിനായി ജീവിതം ഉഴിഞ്ഞു വച്ച ഫോറസ്റ്റ് വാച്ചര്മാരുള്പ്പടെയുള്ള താത്കാലിക ജീവനക്കാര് പിരിച്ചുവിടല് ഭീഷണിയില്. കഴിഞ്ഞ എല്.ഡി.എഫ് സര്ക്കാരിന്റെ തീരുമാനത്തെയും ഇത്തവണയുള്ള തിരഞ്ഞെടുപ്പ് പ്രഖ്യാപനത്തെയും അട്ടിമറിക്കുന്ന രീതിയിലാണ് യാതൊരു മാനദണ്ഡവും പാലിക്കാതെ 56 വയസ് പിന്നിട്ട ജീവനക്കാരെ പിരിച്ചുവിടാന് വനംവകുപ്പ് തീരുമാനിച്ചിരിക്കുന്നത്. ഇതിനുള്ള ഉത്തരവ് ഇറങ്ങിയതോടെ ജില്ലയിലെ പരുത്തിപ്പള്ളി, പാലോട്, പേപ്പാറ വനം റേഞ്ചുകളിലായി അഞ്ഞൂറോളം ജീവനക്കാരാണ് വഴിയാധാരമാകുന്നത്. 10 വര്ഷം പൂര്ത്തിയാക്കിയ എല്ലാ വിഭാഗം ജീവനക്കാരെയും വനംവകുപ്പില് സ്ഥിരപ്പെടുത്തുമെന്നായിരുന്നു എല്.ഡി.എഫിന്റെ തിരഞ്ഞെടുപ്പ് വാഗ്ദാനം. ഇത് വെറും ഉണ്ടയില്ലാ വെടിയായിരുന്നുവെന്ന് തെളിയിക്കുന്നതാണ് പുതിയ തീരുമാനമെന്നാണ് ആക്ഷേപം. മുന്ഗണനാ പ്രകാരം ജീവനക്കാരെ സ്ഥിരപ്പെടുത്തുമെന്ന കഴിഞ്ഞ സര്ക്കാരിന്റെ ഉറപ്പിനും മഴയില് മുളച്ചുപൊന്തുന്ന കൂണിന്റെ ആയുസുപോലും ഉണ്ടായില്ല. പിന്നില് ഗൂഢാലോചന ? ദീര്ഘകാലമായി കുറഞ്ഞ വേതനത്തിന് രാപകല് വ്യത്യാസമില്ലാതെ ജോലി ചെയ്യുന്നവരാണ് ഫോറസ്റ്റ് വാച്ചര്മാര് അടക്കമുള്ള താത്ക്കാലിക തൊഴിലാളികള്. ഇവരെ പിരിച്ചു വിടുന്നതോടെ വനാതിര്ത്തി മേഖലയില് താമസിക്കുന്ന അനേകം തൊഴിലാളികുടുംബങ്ങള് പട്ടിണിയിലാകും. ഉറപ്പുനല്കിയ സ്ഥിരപ്പെടുത്തല് ലഭിച്ചില്ല എന്നുമാത്രമല്ല ജോലിയില് നിന്ന് നീക്കുമ്ബോള് ലഭിക്കേണ്ട ആനുകൂല്യങ്ങള് പോലും ഇവര്ക്ക് അന്യമാണ്. അനധികൃതമായ ഈ പിരിച്ചുവിടലിനു പിന്നില് ചില ഉന്നതഉദ്യോഗസ്ഥരും വകുപ്പ് ഭരിക്കുന്ന പാര്ട്ടിയുടെ ചില നേതാക്കളും തമ്മിലുള്ള ഗൂഢാലോചന ആണെന്നാണ് ആരോപണം. വലിയ തോതില് പിന്വാതില് നിയമനങ്ങള്ക്കും അഴിമതിക്കും ഇത് വഴിയൊരുക്കുമെന്ന ആക്ഷേപവും ശക്തമാണ്. എ.ഐ.ടി.യു.സി പ്രക്ഷോഭത്തിലേക്ക് എല്.ഡി.എഫിന്റെ പൊതുനയം അട്ടിമറിച്ച് വനംവകുപ്പിലെ താത്കാലിക തൊഴിലാളികളെ പിരിച്ചുവിടാനുള്ള നീക്കം അംഗീകരിക്കില്ലെന്ന് കേരള സ്റ്റേറ്റ് ഫോറസ്റ്റ് വര്ക്കേഴ്സ് യൂണിയന് എ.ഐ.ടി.യു.സി ജില്ലാ കമ്മിറ്റി. പിന്വാതില് നിയമനങ്ങളുടെ മറവില് അരങ്ങേറുന്ന വ്യാപക പണപ്പിരിവ് സംബന്ധിച്ച് ഉന്നതല അന്വഷണം നടത്തണമെന്നും അനധികൃത പിരിച്ചുവിടല് നടപടികള് നിറുത്തിവയ്ക്കണമെന്നും ആവശ്യപ്പെട്ട് ഇന്ന് ജില്ലയിലെ വനം റേഞ്ച് ഓഫീസുകളുടെ മുന്നിലും 8ന് സെക്രട്ടേറിയറ്റിന് മുന്നിലും തൊഴിലാളികളുടെ മാര്ച്ചും ധര്ണയും സംഘടിപ്പിക്കാന് യൂണിയന് ജില്ലാ കമ്മിറ്റി തീരുമാനിച്ചു. ജില്ലാ പ്രസിഡന്റും എ.ഐ.ടി.യു.സി ജില്ലാ സെക്രട്ടറിയുമായ മീനാങ്കല് കുമാറിന്റെ അദ്ധ്യക്ഷതയില് നടന്ന യോഗത്തില് യൂണിയന് സംസ്ഥാന ജനറല് സെക്രട്ടറി അഡ്വ. കള്ളിക്കാട് ചന്ദ്രന്, ജില്ലാ സെക്രട്ടറി കൃഷ്ണപ്രശാന്ത്, പുറിത്തിപ്പാറ സജീവ്, പ്രഭാകരന് കാണി, ആര്. രാജേഷ്, ഷാനിത, റേഞ്ച് കണ്വീനര്മാരായ പ്രകാശ്, വനരാജന്, ഷിബു, ശ്രീകുമാര് തുടങ്ങിയവര് സംസാരിച്ചു.